ไฟแนนซ์ทูเดย์
“อย่ากังวลกับสิ่งที่ยังมาไม่ถึง แต่ให้คำนึงถึงสิ่งที่กำลังทำ”
12 ก.ย. 2554

“อย่ากังวลกับสิ่งที่ยังมาไม่ถึง แต่ให้คำนึงถึงสิ่งที่กำลังทำ”
...ในที่สุดเรื่องการดึงเงินออกมาจากคลังหลวงเพื่อจัดตั้งกองทุนความมั่งคั่งก็จบ รัฐมนตรีหน้าใหม่ ธีระชัย ภูวนาถนรานุบาล รมว.คลัง อาจจะบาดเจ็บหน้ายับ ทั้งๆ ที่ยังไม่ทันขึ้นชก แต่อย่างน้อยก็ทำให้อุณหภูมิความร้อนแรงของรัฐบาลปูแดงลดลง
 




คำยืนยันล่าสุดที่หลุดจากปาก “รองโต้ง” กิตติรัตน์ ณ ระนอง รองนายกรัฐมนตรี และ รมว.พาณิชย์ ที่ชัดๆ เต็มๆ ครือ “ผมว่า เรื่องกองทุนความมั่งคั่งอย่าไปทำเลย ถ้าจะทำก็ไม่ต้องใช้เงินของแบงก์ชาติ ผมกับท่านธีระชัยเคยดู ก.ล.ต.มาด้วยกัน ก็มีเรื่องที่ต้องถกเถียงกันหลายเรื่อง ที่ท่านพูดก็จริง แต่ว่าคนไม่พร้อมที่จะฟัง ที่ท่านบอกว่าแบงก์ชาติมีความเสียหายต่างๆ ก็จริง แต่คนแบงก์ชาติก็โกรธว่า ทำไมท่านต้องเอาข้อมูลความเสียหายมาเปิดเผยด้วย เมื่อคนที่ดูแลเงินไม่เห็นก็มาทบทวน” 
...เรื่องที่ไม่จบ แต่กำลังเริ่มต้นต้องที่ ธ.ก.ส.โน่นเจ้าค่ะ โปรดจับตากันได้พี่น้องแดงเอ๊ย ว่าบอร์ดที่ ธีระชัย รมว.คลัง นั่งเป็นประธานจะอนุมัติการตั้งวงเงินติดตั้งระบบงานบัตรเครดิตชาวนา 1,008 ล้านบาท รึป่าว เรื่องนี้มันมีสตอรี เพราะ “ผู้เกี่ยวข้อง” ที่ชื่อ นาย ว. กะนาย ธ. ผู้ซึ่งรู้ลึก รู้รอบ รู้กว้างใน ธ.ก.ส.วางแผนมาตั้งแต่ต้นว่า งานวางระบบพ้มขอนะ จากนั้นก็ส่งทีมงานเขียนแผนออกแบบระบบ พร้อมติดต่อหาเครื่องมือและอุปกรณ์ทั้งหมดจากวงการธุรกิจบัตรเครดิต บัตรเดบิต เพื่อตีกรอบกำหนดสเปกการออกแบบ “บัตรเครดิตชาวนา” ให้เกษตรกรใช้ 
...วงเงิน 1,008 ล้านบาท อาจดูไม่มาก แต่ค่าบริการตลอด 3 ปีก็ไม่น้อยเหมียนกัลล์ ว่ากันว่าเล็งผลเลิศว่าในปีแรกจะมีเกษตรกรอย่างน้อย 3-4 ล้านราย ที่จะได้บัตรรูดปรื้ดสีเขียวอื๋อไปใช้ ในวงเงินที่ ธ.ก.ส.เปิดให้ 1-1.5 หมื่นบาท จะมียอดซื้อขายกัน 2 หมื่นล้านบาท ปีที่สองจะเพิ่มเป็น 4 หมื่นล้านบาท ปีที่สามทะลุ 7.5 หมื่นล้านบาทแน่ะ